Rockster dood in huis aangetrefChester Bennington by Chris Cornell se begrafnis in Los Angeles (26 Mei 2017). Foto: Chris Pizzello/Invision/AP Die hoofsanger van die rockgroep Linkin Park, Chester Bennington, is dood nadat hy homself glo Donderdag in sy huis in die suide van Kalifornië in die VSA gehang het. Die webtuiste TMZ berig wetstoepassingsagentskappe het bevestig die 41-jarige Bennington het in sy huis in Los Angeles selfmoord gepleeg. Die Daily Mail berig sy liggaam is kort voor 09:00 in sy huis in Palos Verdes in Los Angeles gevind. Bennington het ŉ geskiedenis van dwelm- en alkoholprobleme gehad. Sy dood kom op dieselfde dag as sy goeie vriend, Chris Cornell, se verjaarsdag. Cornell was die hoofsanger van die groep Soundgarden en het homself in Mei om die lewe gebring deur homself te hang. Hy sou vandag 53 jaar oud geword het. Bennington laat ses kinders uit sy twee huwelike agter. Linkin Park se agente het volgens mediaberigte nie onmiddellik op versoeke vir kommentaar gereageer nie.